**MINISITERI Y’UBUREZI**

**AKARERE KA RUHANGO**

**INTARA Y’AMAJYEPFO**

**IKIZAMINI GISOZA UMWAKA 2020-2021**

**UMWAKA WA GATATU IKICIRO RUSANGE**

**AMABWIRIZA:**

* **Ikizamini kigizwe n’ibice 4:**
* ***Kumva no gusesengura umwandiko***
* ***Ikibonezamvugo***
* ***Imyandikire n’ubumenyi rusange by’ururimi***
* ***Ihimbamwandiko***
* **Tanga ibisubizo bifututse kandi bidafite urujijo**
* **Irinde gusiribanga kandi wandike umukono usomeka**
* **Isuzuma rimara amasaha 3**

**UMWANDIKO: Tumwe mu turango tw’umuco nyarwanda**

Umuco w’abantu batuye igihugu runaka aba ari imbumbe rukumbi, utakwitiranya n’undi kandi ukaba ukomoka ku rusobe rw’ibintu byinshi. Turavugamo bimwe by’ishingiro bituma nyine umuco wacu uba umwihariko unoze: ubwisanzure bw’umuntu mu bandi, uguhererekanya ibyagezweho, ururimi n’ubuvanganzo, indirimbo n’imbyino. Ubupfura, n’ububahose bw’Imana.

Umuntu yisanzuriraga mu bandi. Haba mu muryango we bwite. Haba mu wo akomokamo ndetse no mu mirimo inyuranye ya buri munsi buri wese yagombaga gukorera abo babana maze na bo bakamurinda. Ndetse n’iyo byabaga ngombwa, umuntu yatangwagaho igitambo kugira ngo abe cyangwa abo akomokaho badahungabana. Nk’iyo yatangwaga n’umwami, ntiyabyinubiraga ari ukugira ngo abe cyangwa benewabo babeho neza.

Umunyarwanda wese kabone n’umwami ubwe, yagombaga kumena amaraso ye iyo byabaga bibaye ngombwa, kugira ngo Igihugu gisugire. Ni n’aha twashyira amatwara yo kwagura Igihugu kugira ngo haboneke ubuhumekero.

Hari imirimo rusange yashimangiraga ubucuti, ubufatanye, ikanerekana ko “akebo kajya iwa Mugarura”. Twavuga nk’ubudehe, umusanzu n’umuganda, gusangira, gutonora no kunywana. Abanyarwanda bibukaga ibihe by’amahina n’urugamba rukomeye bakarya ku mbuto enye bitaga nkuru: uburo, amasaka, isogi n’inzuzi. Bityo ntihagire iby’ingenzi bibagirwa kandi n’ubusabane bwabo bugasugira. Ibanga ry’ubukesha n’ubumenyingiro ryigishwaga abana bose, nta kuvangura ibitsina.

Guhererekanya ibyagezweho na byo ni inshyigikiramuco. Mu mateka y’u Rwanda, ababyeyi bitwararikaga kuraga ababakomokaho ibyo bakuye ku bakurambere babo. Ndetse n’ubu usanga umubyeyi uyu n’uyu yigisha abana be nk’ibisigo, imigani, ibisakuzo, ibitekerezo n’imbyino. Gusa igitangaje kandi kinababaje ni uko bene abo ari bake cyane. Bashoboraga no kubyigishwa nab a sekuru cyangwa nyirakuru cyangwa se n.abavandimwe babo babarusha ubukuru.

Uko guhererekanya ubushishozi, ubwitonzi, ubumenyi, urwibutso, ubuhanga n’ubugenge bw’ingeri zose kugaragarira cyanecyane mu bategetsi, nk’abakuru b’imiryango, b’ibitsibo by’imiryango cyangwa abami. Ibwami bashyizeho uburyo bwo guhererekanya uwo murage w’abasokuruza bushamikiye akenshi ku buvanganzo. Ni uko hashyizweho abasizi, abisi, ibkore, abacurabwenge, abiru n’impara zari zishinzwe umuhango wo kubandwa. Iryo hererekanya ryana baga mu mihango iranga ibihe bikuru by’ubuzima bw’umuntu: ivuka, iyatura n’isubizwaho, ishyingirwa n’irongora n’igihe cyo kwitarura isi.Yego hose birahaba, ariko rero uburyo, imvugo n’iseseskaz bikanyurana. Biterwa n’igice umuntu aherereyemo, aho yarererwewe n’uko yarezwe. No mu bitaramo barahigaga. Byararuhuraga, ariko bakanabyigiramo amateka, inozamvugo, kwifata neza no gutoza ugutwi muzika, nk’iyo habaga hari umunyamuduri n’ubundi bugeni bwerekeye muzika.

U Rwanda rwateje imbere cyane ikitwa “ijambo” n’ubunozamvugo. Rwitaye cyane ku rurimi rwo nzira y’ubwumvikane na kimwe mu by’ingenzi umuco ukubiyemo. Mu buvanganzo ijambo rishobora kwerekana imyifatire, imbamutima, ibiri mu mutwe w’umuntu, rigatuma ingiro iriherekeje itaba imfabusa. Ijambo rero ni igikorwa gituma yigaragaza akanumvana n’abandi.

Si ibyo gusa ururimi rwacu runashyigikiye ubumwe bw’igihugu. N’ikimenyimenyi biri mu ndirimbo yubahiriza Igihugu cyacu mu gitero cya kabiri aho dusanga aya magambo: “*Horana Imana murage mwiza, ibyo tugukesha ntibishyikirwa; umuco dusangiye uraturanga, ururimi rwacu rukaduhuza…*”. Urebye uko ruteye kandi usanga ruva inda imwe n’Ikirundi, Igiha…

Imana ntiyabura mu muco wacu, mu mvugo ya buri munsi tuyisangamo. Amazina ayishingiyeho ayiha umwanya ukomeye mu mibereho y’abantu, agahora yibutsa ko ihoraho. Imana mbere na mbere ni umuremyi. Ndetse n’ibisigo byahimbwe mbere y’umwaduko w’ubukirisitu birabihamya.

Uwo muco warinze Abanyarwanda kuyongoberera mu yandi mahugu, ntuzimire mu bizira byinshi byagiye biranga amateka, ubu ukaba ukeye rwose kandi ari ubukombe, ukubiyemo intekerezo zacu twihangiye, ukwiye icyubahiro by’umwihariko. Mu rugaga rw’indi mico ntiwaburamo cyangwa ngo ujyane yo ikinegu n’ipfunwe. Ahubwo wayuzuza ari nako na wo wiyuzuza. Wakunganira ikoraniro ry’abantu bagamije kumenya “Muntu”.

**Igice cya mbere**

1. **KUMVA NO GUSESENGURA UMWANDIKO**
2. Andika ibintu bine bigaragaza ko umuco wacu wihariye utandukanye n’indi mico y’ahandi.(**amanota 4)**
3. Ni hehe Umunyarwanda ashobora kugaragariza ubwisanzure? (vuga ahantu habiri) **(amanota 2)**
4. Ni uwuhe mugani w’umugenurano dusanga muri uyu mwandiko ugaragaza ubucuti? **(inota 1)**
5. Ni iyihe mirimo yashimangiraga ubucuti n’ubufatanye Abanyarwanda bashoboraga guhuriramo? (vugamo imirimo ibiri) **(amanota 2)**
6. Ni izihe mbuto Abanyarwanda bitaga nkuru? **(amanota 2)**
7. Ni iki kitwereka ko kuva na kera Abanyarwanda bubahirizaga ihame ry’uburinganire bw’ibitsina byombi mu burere bahaga abana babo? **(inota 1)**
8. Wifashishije ingero ebyiri erekana ko Imana itabura mu buzima bwa buri munsi bw’Abanyarwanda. **(amanota 2)**
9. Tanga imigani itatu y’imigenurano yerekeza ku Mana **(amanota 3)**
10. Tanga ingero eshatu z’abantu bari bashinzwe imirimo mu butegetsi bwo hambere bakaba batakiri mu nzego z’ubuyobozi zo muri iki gihe bavugwa muri uyu mwandiko. **(amanota 3)**
11. **INYUNGURAMAGAMBO**

12.Sobanura amagambo akurikira dusanga mu mwandiko. **(amanota 8)**

1. Imbumbe rukumbi
2. Ubuvanganzo
3. Ntiyabyinubiraga
4. Gisugire
5. Amahina
6. Kunywana, guca ku nda
7. Kuyongoberera
8. Ubukesha
9. **IMPUZANYITO**

13.Simbuza amagambo aciyeho akarongo andi bihuje inyito ari mu mwandiko **(amanota 3)**

1. Umuco w’abantu ukomoka ku ruvange rw’ibintu byinshi
2. Imirimo abanyarwanda bakoraga yahamyaga ubufatanye
3. Ikinyarwanda kiri mu muryango umwe n’Ikirundi n’Igiha

**Igice cya kabiri: IKIBONEZAMVUGO**

**14. Andika ubwoko bw’amagambo aciyeho akarongo (amanota 10)**

1. Umuntu yisanzurira mu bandi
2. Umuco nyarwanda ukwiye gusigasirwa hakiri kare kuko ufite uruhare mu majyambere
3. Uwo mwana naramutumye
4. Uwo uzaheka ntumwisha urume
5. Uwo kukoherereza narawubonye
6. Ururimi rwacu runashyigikira ubumwe bw’Igihugu

**14. Andika inteko( ku mazina, ibinyazina na ntera) na ngenga (ku nshinga zitondaguye) ku magambo aciyeho akarongo./Amanota 5**

1. Simbikora ntabiherewe uruhushya.
2. Ishyamba rigira inyamaswa nyinshi.
3. Gusenga ntibisaba imyitozo.
4. Babimubwiye na we ahita abyanga.
5. Jya unywa amazi menshi
6. Zana amazi yo kunywa

**15. Garagaza intego z’amagambo aciyeho akarongo werekane n’amategeko y’igenamajwi yubahirijwe (amanota 10)**

1. U Rwanda rwateje imbere ibintu byinshi birimo n’umuco
2. Basanze umurwayi n’umupfu bombi ari kimwe nubwo mu muco wacu batandukanye.
3. Dukwiye kwirinda ubwirasi, ubwiyemezi n’inzangano mu buzima bwa buri munsi.

**16. Ubutinde n’amasaku/Amanota 10**

**Tandukanya amagambo yandikwa atya ukoresheje ubutinde bw’umugemo n’imiterere y’amasaku ugabanya ibimenyetso**

1. Ikiriri (cy’uwabyaye) ≠(ikivunge cy’abantu)
2. Kurega(mu nkiko)≠ (gukomeza)
3. Gushyira(nzira) ≠ (umuntu ikintu)
4. Impundu(z’umubyeyi) ≠ ( ubwoko bw’inguge)

**Igice cya gatatu: IMYANDIKIRE N’UBUMENYI RUSANGE BY’URURIMI**

**17.Imyandikire yemewe y’Ikinyarwanda**

**1.Kosora niba ari ngombwa:/Amanota 5**

1. Ni mugoroba
2. Mu gitondo
3. Mbereya sayine
4. I wacu
5. Ejo bundi

**2.Utwatuzo:/Amanota 2**

1. Amagambo y’undi asubirwamo akikizwa n’iki ? Tanga urugero.
2. Agatangaro gakoreshwa ryari?

**3.Koresha ibihekane bikurikira mu magambo: /Amanota 4**

1. Myw
2. Nzw
3. Nty
4. mbyw

**4.Uzuza iyi migani: /Amanota 4**

1. Uwo uzaheka …………………
2. Ukurusha umugore ………….

**18. Koresha amagambo yabugenewe ku magambo akurikira**: **/Amanota 4**

1. Kugura ingobyi
2. Inyogosho y’abakera
3. Ibuye baseraho impeke
4. Umugore w’umwana wawe

**Igice cya kane: IHIMBAMWANDIKO /Amanota 15**

19. Mu mirongo 25 rambura umwandiko kuri imwe mu nsanganyamatsiko zikurikira:

1. Andika ku ngamba enye wafashe ngo uzatsinde ikizamini cya Leta gisoza Ikiciro Rusange.
2. Uruhare rw’umugore mu muco nyarwanda

**IKIZAMINI K’IKINYARWANDA (umwaka wa 3)**

**IMBONERA Y’IKOSORA**

**Kumva umwandiko**

1.ubwisanzure bw’umuntu mu bandi,

uguhererekanya ibyagezweho,

ururimi

ubuvanganzo,

indirimbo

imbyino.

Ubupfura,

ububahose bw’Imana.

**Kuvugamo bine: buri gisubizo ni inota/4**

2. Umuntu yisanzuriraga:

Mu bandi

Mu muryango we bwite.

Mu muryango akomokamo

Mu mirimo inyuranye ya buri munsi

**Kuvugamo bibiri / 2**

3. Akebo kajya iwa Mugarura **(inota 1)**

4. ubudehe,

umusanzu

umuganda,

gusangira,

gutonora

kunywana

**Kuvugamo ibiri / 2**

**5.** uburo, amasaka, isogi n’inzuzi. **/2**

**6.** Ibanga ry’ubukesha n’ubumenyingiro ryigishwaga abana bose, nta kuvangura ibitsina**./1**

7. Imana ntibura mu muco wacu:

* Mu mvugo ya buri munsi tuyisangamo.
* Amazina ayishingiyeho ayiha umwanya ukomeye mu mibereho y’abantu,
* Imana ni umuremyi.
* Mu bisigo byahimbwe mbere y’umwaduko w’ubukirisitu tubisangamo.**(kuvugamo bibiri) /2**

8.imigani itatu:

* Abagiye inama Imana irabasanga
* Imana iruta imanga
* Imana ifasha uwifashije
* Umwanzi agucukurira akobo Imana ikagucira akanzu

**(Kuvugamo itatu) /3**

9. Ingero z’abantu:

* Abiru
* Abacurabwenge
* Impara
* Abami
* Abagabekazi

**(kuvugamo batatu) /3**

**INYUNGURAMAGAMBO /8**

1. Imbumbe rukumbi; ibintu bikubiye hamwe, bidatana
2. Ubuvanganzo: ibihangano by’umwimerere
3. Ntiyabyinubiraga: yabikoranaga ubushake
4. Gisugire : kirambe, gitere imbere, gikomere, cyamamare….
5. Amahina: ibibazo by’ingutu, bikomeye, bigoye kubonera ibisubizo.
6. Kunywana, guca ku nda: igihango cyo kudahemukirana cyakorwaga n’abantu b’inshuti umwe akanywa amaraso amaraso y’undi bagasezerana kutazahemukirana.
7. Kuyongoberera: kuburira, kurigitira…
8. Ubukesha: ubupfura, imyitwarire iboneye, indangagaciro zikwiye.

**(buri gisubizo ni inota)**

1. **IMPUZANYITO /3**

Ruvange: urusobe, ihuriro…

Yahamyaga: yemezaga, yashimangiraga

Kiri mu muryango umwe: kiva inda imwe, gikomoka hamwe….

**(buri kibazo ni inota)**

**Igice cya kabiri : IKIBONEZAMVUGO**

**14. Ubwoko bw’amagambo /10**

1. Mu: indangahantu

Bandi: ikinyazina ndafutura

1. Nyarwanda: igisantera

Kare: ingera/umugereka w’igihe.

ufite inshinga (nkene) itondaguye.

1. Uwo: ikinyazina nyereka
2. Uwo: ikinyazina mbanziriza
3. Uwo: ikinyazina ngenera
4. Rwacu: ikinyazina ngenera ngenga

Ubumwe: izina rusange

**(buri gisubizo ni inota)**

**15.Inteko (amazina, ntera, ibinyazina) na ngenga (inshinga zitondaguye) /amanota 5**

|  |  |
| --- | --- |
| **amagambo** | **inteko** |
| -Simbikora:  -Uruhushya:  -Ishyamba:  -Inyamaswa:  -Nyinshi:  -Gusenga:  -Imyitozo:  -We:  -Unywa:  -yo | Ngenga ya mbere y’ubumwe  Inteko ya 11  5  10  10  15  4  1  Ngenga ya 2 y’ubumwe  6 |

**Buri gisubizo ni 0.5**

**16. Intego + amategeko /10**

1. Rwateje: ru-a-ter-y-ye: u w/-J; r+yz ; z+y  j

byinshi : bi- inshi; i y/-J

1. Basanze : ba-a-sang-ye; aø/-J ; g+y z

Umurwayi: u-mu-rwar-yi :r+yy cg (rø/-y)

Umupfu: u-mu- pfu-u; uø/-J

Bombi : ba-o-mbi; a ø/-J

1. Ubwiyemezi: u-bu-ii-emer-yi ; uw/-J; iy/-J; r+yz

Inzangano: i-n-ang-an-o Ibicumbi bifata z mu nteko ya 10

**(Buri gisubizo gihabwa 0,5)**

**17.Ubutinde n’amasaku/amanota 10**

**/ amanota 4**

* 1. ikiriri ≠ikirirî
  2. kurêga ≠ kureega
  3. gushyîra ≠ gushyîira
  4. impuûndu ≠ impuundu

**17.IMYANDIKIRE N’UBUMENYI RUSANGE BW’URURIMI**

**1. Gukosora /5**

1. Ni mugoroba: nimugoroba
2. Mu gitondo: mu gitondo
3. Mbereya sayine: mbere ya saa yine
4. I wacu: iwacu
5. Ejo bundi: ejobundi

**2. Utwatuzo /Amanota 4**

1. Amagambo y’undi asubirwamo akikizwa n’utwuguruzo n’utwugarizo.( “ ”)
2. Agatangaro(!) kajya inyuma y’interuro itangara n’inyuma y’amarangamutima.

**3. Ibihekane /amanota 4**

* Myw : kurumywa /kwimmywa
* Nzw : gutinzwa /kubunzwa
* Nty: Ntyazo /intyoza
* Bg: Kabgayi

**4.Imigani /Amanota 4**

* Uwo uzaheka ntumwisha urume
* Ukurusha umugore aba akurusha urugo

1. **Amagambo yabugenewe /Amanota 4**

* Kugura ingobyi: gukosha ingobyi
* Inyogosho y’abakera : amasunzu
* Ibuye baseraho impeke: urusyo
* Umugore w’umwana wawe: umukazana

**19.IHIMBAMWANDIKO /Amanota 15**

* Imbata : amanota2
* Isuku n’imigaragarire: inota 1
* Uburebure: inota 1
* Imyandikire: amanota 2
* Inozamvugo: inota 1
* Ingingo: amanota 8

**Ikitonderwa:**

* ku mbata ureba ko umwandiko ufite umutwe uciyeho umurongo cyangwa witaruye undi mwandiko, intangirio, igihimba ndetse n’umusozo
* Ingingo zigomba kuba 4 kdi zisobanuye. Buri ngingo isobanuye ni amanota 2, idasobanuye ni inota 1.